
[bookmark: _GoBack]В годината на големи предизвикателства за сигурността и отбраната на страната – нужда от мащабно превъоръжаване, все повече конфликти близо до Балканите, бързо променяща се обстановка и информация за нея, но и засилен контрол – специалистите по Връзки с обществеността (PR )на институциите са непрекъснато изправяни пред необходимостта да изготвят спешни отговори. С тях, те трябва да са в състояние да оформят ефективни наративи, които да защитават репутацията и насърчават ползотворни взаимоотношения на съответното ведомство с медиите. 
Докато комуникационните тактики днес често произтичат от съвременни теории и дигитални инструменти, древните стратегически доктрини – като книгата „36-те стратегеми“ – предлагат богато хранилище от изпитани във времето принципи. Учудващо е, че те са все още малко познати, дори във висшите военни училища, чиито възпитаници несъмнено чуват името на Сун Дзъ, но не за да го свържат с интерпретиране на актуални събития. Всъщност, древните подходи се оказват изненадващо полезни и приложими в съвременната PR практика. 
Разбиране на „36-те стратегеми“ и тяхното значение за дейността Връзки с обществеността
Централна тема в тях е съзнателното управление на информацията, което оформя динамиката на комуникацията както в предизвиканите лични, така и в организационни конфликти. Те подчертават стойността на укриването на детайлите за истинските ни намерения, които, подложени на преценка от опонента, биха могли да му помогнат да разкрие уязвимости в нашите планове, или да му позволят да предвиди ходовете ни. Откроява се необходимостта както от бдителност при защитата на информацията, така и от етично съобразяване на публичните изяви при съществуващи стратегически партньорства и взаимодействия. В ерата на бърз обмен на явна информация, тези принципи изискват фокус върху дискретността, критичното осъзнаване и отговорното използване на комуникативната сила за навигиране в сложни социални и организационни ситуации и конфликти, като в разгледаните по-надолу казуси.
Първоначално разработени в китайски военен и политически контекст, „36-те стратегеми“ обхващат разнообразни съчетания от нападателни, защитни, дипломатически и шпионски уловки, предназначени да надхитрят опонентите и да постигнат стратегически цели, най-често на държавата и държавниците. Този доклад изследва как те могат да бъдат адаптирани от специалистите по Връзки с обществеността в тяхната „битка“ с медиите, като разглежда ключови въпроси: как проактивно да оформят медийни наративи посредством офанзивни тактики; как да се защитават от негативно отразяване с отбранителни стратегии, демонстрирано в казусите. Материалът може да предизвика дискусия за етичните граници и потенциалните рискове, свързани с прилагането на древните принципи в съвременния PR контекст. Посредством анализ и синтез на конкретните два  казуса, свързани с министъра на отбраната, това изследване демонстрира лесната приложимост на стратегемите при навигиране в сложни медийни ситуации. Накрая, то предоставя на PR специалистите инструменти, с които да използват историческата мъдрост, за да се справят със съвременни комуникационни предизвикателства. В този смисъл, той е продължение на ранна публикация [2, с. 65-79], която предизвика интерес на международен форум още преди две десетилетия.
Древните китайски стратегеми подкрепят адаптивността и контекстно-чувствителните подходи, които остават изключително актуални в съвременната практика на дейността Връзки с обществеността. Приспособяването винаги е било разглеждано като съществено за преодоляване на предизвикателства и реагиране на бързо променящи се обстоятелства. Това е перспектива, отразена в поговорката „Водата може да носи лодка, но може и да я преобърне“ [3, с. 64], илюстрираща необходимостта организациите да бъдат гъвкави и отзивчиви към обществените настроения и външния натиск. Съвременните PR специалисти, особено онези в институция като Министерство на отбраната,  могат да извлекат поуки – не само като управляват информационните потоци, но и като непрекъснато пренастройват своите подходи в работата си с представителите на медиите. Това адаптивно мислене често е от важно, а на моменти – и от решаващо значение за справянето със сложни проблеми – управление при инциденти и кризи, възстановяване на накърнена репутация и ориентиране в множество ситуации. При тях, стриктното придържане (като рефлексия от миналото, но и заради йерархията) към един-единствен подход може бързо да се окаже остаряло – и следователно, ненадеждно.
Примери за „стратегемно мислене“ при предизвикателства 
Професионалистите по Връзки с обществеността (PR) могат да използват принципите от „36-те стратегеми“, за да противодействат на негативното медийно отразяване, като използват нюансирани тактики, които защитават репутацията, като същевременно фино променят наративите на институциите. 
Например, Стратегема 3 „Убий врага с нож, взет назаем“ [по-подробно в 4, с. 51-56] може да се тълкува на стратегическото ниво като използване на одобрение от трети страни или привличане на съюзнически авторитети. Това се прави, за да се отклони пряката конфронтация – например, за връщането на Южна Добруджа с Крайовската спогодба – като по този начин се защитават интересите на държавата, без да се ескалират враждебни действия. 
Освен нея, Стратегема 9 „Гледай пожара от другия бряг“ [по-подробно в 5, с. 91-98] насърчава PR екипите да поддържат безопасна дистанция от източника на негативизъм, като същевременно наблюдават неговото развитие. Това им позволява да подготвят премерени отговори и да избягват ненужно заплитане в противоречия. Тези подходи подчертават важността на овладяването както на защитните, така и на офанзивните действия; посредством съчетаване на непроницаемо спокойствие с пресметнати инициативи, PR специалистите не само защитават институциите си от враждебни наративи, но и могат да превърнат някои неуспехи и дори инциденти в предимство, засилвайки позицията си „в очите“ на обществеността. 
Още един пример дава Стратегема 29 „Прикрепѝ цветя върху сухо дърво“ [по-подробно в 6, с. 229-234]. Същината е: да бъде подбудено впечатление за жизненост – тогава, когато го няма; за мащаб и за успех – където те всъщност липсват, или за напредък, докато нещата са в застой. Накратко: взема се нещо „сухо“ (неатрактивен продукт, западаща кауза, скучна тема) и се разкрасява с изкуствени „цветя“ (атрактивен PR контекст, атрактивни инфлуенсъри, събития), за да изглежда привлекателно за публиката. Такъв, но видно е, че непрофесионален опит, завършил злощастно, беше направен с неодобрена от ръководството на Министерството на отбраната реклама за набиране на курсанти за Националния военен университет.
„Стратегемното мислене“, приложено към управлението на репутацията по време на скорошни конфликти, отразени от медиите
Казус 1: Самолети-цистерни в София и Безмер – интерпретация посредством „стратегемно мислене“
Не е трудно да се съобрази, че българското правителство, допуснало самолети-цистерни на САЩ на гражданско летище (с обяснение за „учение“), всъщност приложи на медиите и обществеността Стратегема 1: „Излъжи небето, прекоси морето“ [по-подробно в 7, с. 35-42]. „Преведено“, това означава, че е маскирало участието им в реална военна операция (необичайното) на САЩ срещу Иран зад паравана на „обикновено учение“ (рутинното), за да не предизвика страх от ракетен удар и дори панически реакции в столицата.
Новият премиер Р. Радев най-напред приложи Стратегема 13: „Удряй по тревата, уплашѝ змията“ [по-подробно в 8, с. 119-124] за разобличаване на блъфа. Той директно удари по тезата на опонентите си, че престоят на самолетите-цистерни в София е бил просто „рутинно учение“: „Да, нотата е такава и това е факт, че е за учение. Само че – дайте ми името на учението. Бил съм директор на много учения.“ [9] Радев използва своя професионален авторитет като „тухла“, за да разбие картонените им аргументи. С въпроса „Дайте ми името?“ той показа на публиката, че официалното обяснение е куха и празна кутия без съдържание, принуждавайки „змията“ да се свие в отбрана. Продължи със Стратегема 3: „Убий врага с нож, взет назаем“ („ножът“ е „изявление на Марко Рубио“). За да докаже, че опонентите му лъжат и че са приели разполагането на самолетите-цистерни на гражданско летище унизително бързо, Радев не използва свои собствени аргументи. Той замахна с „ножа“ на американски държавник от най-висок ранг: „... Марко Рубио сподели, че сте казали "да" преди да ви попитат... Надявам се няма и него да обвините, че лъже.“ [10] Опонентите на Радев са „проатлантически настроени"? С горния похват и цитат, той ги удари с техен собствен авторитет. Те не могат да възразят с клишето, че Рубио е „проруски агент“, или че лъже. „Ножът“ е „взет назаем“, но порази целта. Има включване и от Стратегема 25: „Подмени гредите, замени стълбовете“ (с гнили подпори) [по-подробно в 11, с. 197-204]. Критиците му го обвиняват, че води „двойствена политика“ (едно говори в София, друго в Брюксел). Премиерът обърна атаката, като подмени тяхната дефиниция за „евроатлантизъм“ с негова – за „реализъм и мир“: „Внушавате, че говоря едно тук, а друго навън... Твърдях го пред Брюксел, в Анкара, пред медиите... Позицията ни за войната в Украйна е: дипломация, преговори и неналиване на повече оръжия.“ [12] Така, той подмени „гредите“ на обвинението. Вместо да се оправдава, показа стабилност и последователност. Превърна критиката в свое предимство – затвърди, че неговият глас е този, който прави международни новини, а онези, които го критикуват в София, просто не разбират глобалната картина. Така дойде ред и на Стратегема 11: „Сливата изсъхва вместо прасковата“ [по-подробно в 13, с. 105-110]. Радев трябва да балансира между ангажиментите към НАТО и САЩ и страха на българското общество от въвличане във война. Затова постави ясна разделителна линия между „участие в операция“ en gros и „логистична помощ“. „Ако не изпълняваме задълженията си към САЩ, как да очакваме те да изпълняват своите към нас?... Правете разлика... Ние в момента не участваме с наши средства, а предоставяме летища за базиране.“ [14] Той жертва „дребното“ (предоставянето на летище Безмер, факт от 2006-а), за да запази ГОЛЯМОТО (увереността на избирателите, че няма да прати българи „на фронта“ и че Член 5 на НАТО все още ни пази), което е класическо „балансиране по ръба на бръснача“, обаче... Накрая, премиерът спря до употребата на Стратегема 19: „Издърпай съчките изпод котела“ (Деескалация посредством страх) [по-подробно в 15, с. 157-164]. За да възпре ентусиазма за участие в „Коалицията на желаещите“ за по-активна военна помощ, той рязко вдигна залозите, като заговори за (почти) най-страшното: „Казах и на нашите съюзници за опасността от тактически ядрен удар, защото ние – т.нар. колективен Запад, се опитваме да постигнем победа над най-голямата ядрена сила, без да имаме способност да противодействаме...“ [16] Той буквално извади „съчките“ (въодушевлението за победа на Украйна на бойното поле) изпод „котела“ на дебата. „Студеният душ“ на военната реалност (липсата на защита срещу хиперзвукови оръжия) има за цел да уплаши и приземи аудиторията, правейки неговата позиция за „дипломация и преговори“ да изглежда като единствен разумен изход от конфликта. Неговото изказване бе силно, защото е структурирано не като на политик, който се оправдава, а като на военен стратег, който разкрива тактическите грешки на аматьори.
Последвалото извънредно пътуване на министъра на отбраната Димитър Стоянов до Ямбол и срещата му с представители на местната власт е класическа тактическа реакция на, образно казано, „възникнал бунт в периферните територии“. Сблъсъкът между министъра и кметовете на петте общини (Ямбол, Тунджа, Елхово, Стралджа и Болярово), подкрепени от подписка с над 3200 подписа, показа едновременно прилагане на няколко противоположни стратегеми. От страна на кметовете и местното население има прилагане на Стратегема 15: „Принудѝ тигъра да напусне планината“ [по-подробно в 17, с. 131-136]. „Планината“ на министър Д. Стоянов и на правителството е в София, в Министерския съвет и в удобните и познати зали, в които правят изявленията си. Със светкавичното организиране на подписка от 26 села и насрочването на голям протест за 18:00 ч. пред авиобаза Безмер, кметовете изкараха „тигъра“ (министъра на отбраната) от столицата. Той бе принуден спешно да отиде „на крака“ в Ямбол в сградата на Областната администрация, за да дава обяснения на „чужд терен“. Опонентите му също използваха вече цитираната Стратегема 13: „Удряй по тревата, уплашѝ змията“ (Вдигане на шум), защото подписката с хиляди имена и уличният протест са класическо „удряне по тревата“. Местните общности вдигат шум публично, за да уплашат централната власт, че губи рекордната си електорална подкрепа в региона (където „Прогресивна България“ получи повечето от гласовете). „Змията“ (в случая правителството) се стресна и задейства PR акция, макар със закъснение.  
„Стратегемното мислене“ от страна на министър Димитър Стоянов: той пристигна в Ямбол със защитна, овладяваща PR стратегия, комбинираща отстъпление и успокоение. Това е Стратегема 36: „Бягството е висша стратегия“ (Тактическо забавяне) [по-подробно в 18, с. 281-286]. Най-важната новина, която той съобщи, бе, че американските самолети-цистерни няма да кацнат в Безмер същия ден. То се отлагало „може би за другата седмица“. Като го обявява, министърът изтегля повода за незабавен конфликт. Целта е да спадне емоционалният заряд на организирания за 18:00 ч. протест. Ако няма кацащи самолети „днес“, протестът губи своята кулминационна точка. По този начин, Д. Стоянов включи също цитираната по-горе Стратегема 19: „Издърпай съчките изпод котела“ (Успокояване на гнева). Той влезе в срещата с думите: „Идвам да чуя хората, да ги успокоя, да предоставя необходимата информация“ [19]. Той извади официалния доклад на Служба „Военно разузнаване“ и обяви пред кметовете, че България не е мишена и няма да бъде. Като хвърли официални разузнавателни данни в дебата, той се опита да извади „дървата“ (страха от ирански ракети) изпод „котела“ на местното недоволство. Той също като премиера използва Стратегема 3: „Убий с нож, взет назаем“ (Включването на Енчо Керязов). Министърът на отбраната не отиде сам. Той взе със себе си спортния министър, доскоро заместник-кмет на Ямбол и много авторитетна фигура в региона. Е. Керязов е използван като „мек и приятелски нож“ (буфер). Местните кметове и граждани трудно биха проявили агресия към човек, когото познават лично и уважават като свой съгражданин. Неговото присъствие легитимира диалога им с правителството. От своя страна, премиерът Р. Радев доби възможност да използва забавянето на самолетите, за да затвърди позицията си на силен лидер, който не се огъва под външен натиск и чува гласа на собствения си народ, като използва и Стратегема 21: „Златната цикада се излюпва“ (представяне на „тактическото отстъпление“ като триумф на държавността) [по-подробно в 20, с. 173-178]. Какво можеше да каже, според „стратегемното мислене“: „Българите днес трудно вярват на институциите, заради лъжите на предишното управление. Вече разобличихме голямата лъжа за летище София. Днес виждаме резултата от нея – хората в Ямболско са уплашени и с право организират подписки, защото бяха свикнали, но не и приели, държавата да действа скрито от тях. Ние обаче не водим двойствена политика... и напълно прозрачно... “ – както и стана в крайна сметка. Самолетите-цистерни дойдоха в по-малък от очаквания брой, стояха доста кратко и си отлетяха. Разбира се, това действие също бе използвано за спекулации.
Казус 2: Символичното действие на младежките организации на „Да, България“ и ДСБ да закарат стар „Москвич“ пред Министерството на отбраната като пример за „политически пърформънс“ (Guerrilla PR) – интерпретация посредством „стратегемно мислене“
Целта на акта е да осмее работата на Димитър Стоянов и да блокира сделката за изтребители МиГ-29 от Полша, ако изобщо се стигнеше до такава. Според „стратегемното мислене“, те прилагат офанзива, насочена към разрушаване на медийния образ на министъра посредством цитираната по-горе Стратегема 13: „Удряй по тревата, уплашѝ змията“ (Вдигане на шум). Това е атрактивна визуална „кука“ за телевизионните камери. „Удрянето по тревата“ (шумната акция) цели да стресне министъра и правителството на премиера Радев, че губят подкрепа сред младите и модерно мислещи избиратели, макар и не точно „техните“, всъщност. После продължиха със Стратегема 25: „Отмъкни гредите, замени стълбовете“ с гнили подпори (Предефиниране на аргумента). Министърът използва доводи за необходима техническа поддръжка на изтребителите МиГ-29 за охрана на въздушното пространство. „Партизаните“ изцяло подмениха тази „греда“. Те представиха купуването на резервни части или самолети от Полша в символ на „соцносталгия“ и обвързване с „Русский мир“ („Руски свят“). С лозунга „Един МиГ невнимание, цял живот част от „Русский мир““, те подмениха прагматичния военен аргумент на министъра с геополитическо клеймо. Използваха и Стратегема 3: „Убий с нож, взет назаем“ (метафората). Тодор Петров от „Да, България“ използва въведеното от депутата Ивайло Мирчев сравнение между МиГ-29 и „Москвич“. Всеки българин знае, че това е стара, бавна и ненадеждна кола. Като приравниха националната отбрана до „Москвич“, те искаха да принудят хората веднага и подсъзнателно да отхвърлят сделката. Ако министърът започнеше да обяснява технически, защо Полша би ни дала МиГ-29, или ако се разсърди, а охраната на МО беше извикала „паяка“ на Центъра за градска мобилност да вдигне возилото, той би загубил. Медиите щяха да излязат със заглавия: „Уплашеният министър скри Москвича!“. 
За да опита да спечели, Д. Стоянов трябваше да приложи Стратегема 32 „Уловката на празния град“ [по-подробно в 21, с. 251-258] – т.е. пълно самообладание, съчетано със Стратегема 30 „Гостенинът става господар“ [по-подробно в 22, с. 235-242]. Той можеше да прегърне провокацията „на домакините на жълтите павета“ и да я обърне срещу авторите ѝ. Как: Министърът слиза пред сградата на министерството, отива до „Москвича“, разглежда го с усмивка и застава пред камерите с изявлението: „Благодаря на младежите за този креативен и забавен подарък. Радвам се, че показват чувство за хумор. Нека обаче да свалим лозунгите, търсещи с публичност да спасят намаляващото влияние на партийните им вождове и да погледнем реалността, защото националната сигурност НЕ Е ШОУ. Истината е, че точно благодарение на предишните управления, които години наред бавеха модернизацията и реалното пристигане на новите самолети F-16, Българската армия наистина беше поставена в състояние на „Москвич“. Като министър на отбраната в редовно правителство с подкрепата на 131 депутати, моята задача е да гарантирам, че българските пилоти няма да останат без самолети утре сутрин. Евентуална сделка с Полша за МиГ-29, или с друга държава за други изтребители е временно, но необходимо, дори неизбежно решение, за да не остане небето ни празно, докато чакаме втората група F-16 от САЩ, които заплатихме. Колкото до тази кола – тъй като е купена с парите на данъкоплатци, предлагам да я дарим на Военноисторическия музей в София като експонат, напомнящ за времената, в които армията ни се управляваше с подобни пиар акции, а не с държавническо мислене и разумна стратегия на отговорни политици.“ Има и втори вариант: автомобилът да се продаде на търг, а парите да отидат във фонд за подпомагане на децата на загинали при изпълнение на дълга си военнослужещи. В крайна сметка, в реалната ситуация младежите бързо избягаха с „Москвича“, заплашени от глоба, но и не приеха поканата на министъра за разговор на другия ден по повдигнатите въпроси – Стратегема 36 „Бягството е висша стратегия“ – защото не това бе целта им, а нямат и експертиза за подобен дебат.  
Резултатите от това изследване подчертават трайната актуалност и полезност на „36-те стратагеми“ в съвременния пейзаж на дейността Връзки с обществеността и медийното взаимодействие. Анализът показва, че тези древни китайски подходи, когато са адаптирани внимателно, предлагат ценни рамки за управление на сложни комуникационни предизвикателства, като например реагиране при инциденти и кризи, управление на репутацията при провокации, но и при преговори. Бъдещите изследвания биха могли да се възползват от емпирични изследвания на психологическото въздействие върху аудиторията и дългосрочните последици от използването на тези стратагеми в различни културни контексти. 

